Jeugliga van aanhitsing aangeklaDie ANC-jeugliga is strafregtelik aangekla van aanhitsing tot geweld. John Moodey, die DA se leier in Gauteng, Makashule Gana en Michele Clarke het dié klag Woensdag aanhangig gemaak by Johannesburg-Sentraal se polisiestasie. Dit volg ná die jeugliga se byeenkoms in Germiston waar lede hul steun vir pres. Zuma uitgespreek en mense wat beplan om Vrydag 7 April aan optogte teen Zuma deel te neem met geweld gedreig het. Die DA het sy aanvanklike planne om na Luthuli Huis in Johannesburg op te ruk verander en besluit om eerder van die Westgate-stasie en die Rea Vaya-halte na die Mary Fitzgerald-plein te stap om sodoende die veiligheid van betogers te verseker. Voorsitter van die ANC-jeugliga, Sifiso Mtsweni, het gesê die jeugliga sal vir die betogers wag met sjambokke en ander wapens. “Ons wil vir Maimane en sy DA-maatjies sê, ons wag vir julle. Vrydag sal julle die jeugliga in aksie sien met sjambokke en enige ander wapens wat ons in die hande kan kry,” het Mtsweni gesê. Khulekani Skhosana, sekretaris-generaal van die kongres vir Suid-Afrikaanse studente (Cosas), het gesê die jeugliga sal die hoofkantoor van die EFF gaan afbrand indien die EFF-LP’s aanhou om pres. Zuma sonder respek te hanteer. Moodey het gesê die DA sal nie geïntimideer word deur hierdie soort praatjies nie. Hy het bygevoeg dat dit strafregtelik ondersoek moet word.